Abakungu ba KCCA abaabadde bakulembeddwaamu omumyuka wa dayirekita wa Kampala, Sam Serunkuuma baafunye akaseera akazibu Lukwago bwe yabalagidde okwogera mu lujjudde emisaala gyabwe gye bafuna.
Emisaala okwogerwaako kyaddiridde amawulire agaafuluma nga galaga omusaala gwa Loodi Meeya ne bakansala be, bassentebe ba munisipaali, abamyuka baabwe ne bakansala gwe bagamba nti dayirekita Jennifer Musisi ye yagutwala mu mawulire.
Lukwago yagambye nti, KCCA bw’eba esobola okulaga emisaala gyabwe lwaki egy’abakozi baayo tebagiraga nga nabo ensimbi ezibasasulwa za muwi wa musolo.
Yawagiddwa kansala Keneddy Okello ne kansala Moses Okwera okuva e Mbuya era ne babasaba okukomawo olwaleero n’olukalala lw’emisaala egisasulwa abakozi ba KCCA ku buli mutendera.
Wabula Serunkuuma yabategeezezza nga KCCA bw’erina abakozi bangi omuli abasomesa n’abasawo n’abasaba okugenda mu minisitule y’abakozi gye baba baggya olukalala lw’emisaala gy’abakozi ba KCCA kuba ye talina buyinza kugiraga. Ensonga endala gye baasibidde ekkuuli y’eteekateeka y’okulinnyisa omusolo ku bakolera bizinensi ez’enjawulo mu Kampala naddala abatakisi.
Lukwago yagambye nti, bagamba kino baakikoze okusobola okufuna ssente ze banaayongera ku misaala gy’abakozi abakola emirimu egy’ekikugu ky’agamba nti bbo ng’olukiiko lwa KCCA tebagenda kuziyisa.
Lukwago abawadde amagezi bakwate ssente ezikola ku by’okwejalabya bongere ku misaala gyabwe mu kifo ky’okunyigiriza Bannakampala nga n’omusolo gwe basasula mungi.
lug_Latn lug_Latn lug_Latn lug_Latn lug_Latn lug_Latn lug_Latn